**Κείμενο 1**

**ΑΜΜΟΧΩΣΤΟΣ**

Η Αμμόχωστος βρίσκεται στο ανατολικό τμήμα της Κύπρου και είναι μια από τις πιο αρχαίες πόλεις του νησιού. Tο όνομά της σημαίνει κυριολεκτικά την πόλη που είναι χωσμένη στην άμμο.

Αλάσια ήταν το πρώτο όνομα της πόλης. Τη θέση της πήρε η Σαλαμίνα που καταστράφηκε από σεισμό τον 4ο αιώνα μ. Χ. και ξανακτίστηκε με το όνομα Κωνσταντία. Από τον 10ο αιώνα περίπου, είναι γνωστή πια ως Αμμόχωστος. Στα χρόνια της Φραγκοκρατίας έγινε μια από τις πλουσιότερες και πιο ξακουστές πόλεις στον κόσμο. Ονομάστηκε «Φαμακούστα», λόγω της μεγάλης της φήμης.

Όταν, το 1571, oι Τούρκοι κατέλαβαν την Κύπρο μαζί φυσικά και την Αμμόχωστο, οι κάτοικοι της πόλης αναγκάστηκαν να την εγκαταλείψουν και να χτίσουν τα νέα τους σπίτια βορειότερα. Το νέο χωριό ονομάστηκε από τους Τούρκους «Varoush», δηλαδή προάστιο και στα ελληνικά Βαρώσια.

Μετά την ανακήρυξη της Κύπρου σε ανεξάρτητο κράτος το 1960, η πόλη μετατρέπεται σε μεγάλο εμπορικό κέντρο. Ανάμεσα στους εκτεταμένους πορτοκαλεώνες που την περιέβαλλαν, και δίπλα στην αμμώδη παραλία της, είχαν ανεγερθεί σύγχρονα ξενοδοχεία˙ η Αμμόχωστος είχε πάρει μια έντονα κοσμοπολίτικη όψη.

Στην Αμμόχωστο βρίσκει κανείς τον «Πύργο του Οθέλου». Σώζονται, επίσης, σε καλή κατάσταση, τα ισχυρότατα μεσαιωνικά τείχη της πόλης και εντός αυτών τα ερείπια και πολλών άλλων μνημείων, περιλαμβανομένων πολλών σημαντικών εκκλησιών. Στην ίδια περιοχή βρίσκονται οι εκτενείς αρχαιολογικοί χώροι της Έγκωμης, καθώς επίσης και της αρχαίας πόλης της Σαλαμίνας.

Το λιμάνι της πόλης είναι από τα καλύτερα φυσικά λιμάνια που διαθέτει η Κύπρος και το μοναδικό που παραμένει κλειστό, λόγω της τουρκικής εισβολής και κατοχής. Έως το 1974 αποτελούσε το βασικό λιμάνι εξαγωγής γεωργικών προϊόντων. Οι Ελληνοκύπριοι κάτοικοι εκδιώχθηκαν το 1974 από την Αμμόχωστο και η πόλη παραμένει έκτοτε βουβή και ερειπωμένη, ως «πόλη φάντασμα», περιμένοντας τους νόμιμους κατοίκους της να επιστρέψουν σύντομα κοντά της, για να της ξαναδώσουν ζωή.

***Διασκευή -Κυπριακή Εκπαιδευτική Αποστολή Η.Β., Δίγλωσσο Ενημερωτικό Δελτίο, Ιανουάριος 2015,Τεύχος 4***

***ΚΕΙΜΕΝΟ 2***

**[Σαλαμίνα πέντε μίλια βορειότερα της Αμμοχώστου]**

Σαλαμίνα, η πολιτεία που μέσα σε χιλιάδες χρόνια ανθοβόλησε Ελλάδα, που υπήρξε η πρωτεύουσα του σημαντικότερου από τα ελληνικά βασίλεια της Κύπρου.

.

... Με καρδιά μεθυσμένη, με μάτια θαμπωμένα, περπάτησα ανάμεσα στα μεγάλα ερείπια. Έζησα την ώρα του «Γυμνασίου». Πιο καλά

διατηρημένο σε άλλη γη ελληνική δεν έχω συναντήσει. Με τις κατάψηλες κολόνες όρθιες, με το πλακόστρωτο δάπεδο σχεδόν απείραχτο, με τις βάσεις των λαμπρών αγαλμάτων, που είχαν απομείνει εκεί, του Απόλλωνα, της Αφροδίτης, της Άρτεμης, του Ηρακλή, της Υγείας. Έζησα την ώρα της διπλής ρωμαϊκής αγοράς, της μιας από μάρμαρο, της άλλης από γρανίτη. Την ώρα της βασιλικής του Αγίου Επιφανίου. Των θερμών, των μεγάλων υδραγωγείων, ακόμη και του θεάτρου. Ένας μεγάλος ελληνικός και ελληνορωμαϊκός και πρωτοχριστιανικός κόσμος, ένας κόσμος όλος λαχτάρα ζωής και κατάνυξης, προσπαθεί να υπάρξει και πάλι με τη γοητεία της άσπρης πέτρας μέσα σε μια πλάση χρυσή και γαλάζια. Η ομορφιά είναι το πιο εύθραυστο πράγμα. Κι ωστόσο η ομορφιά είναι που απομένει, όταν περάσει το αίμα και ο ιδρώτας, ο μόχθος, ο στεναγμός των ανθρώπων. Η ομορφιά είναι ένα αδιάκοπο τρόπαιο, που ακυρώνει τον θάνατο.

# Ι.Μ.Παναγιωτόπουλου, Η Κύπρος, ένα ταξίδι ,Αθήνα 1974,σσ.127-12

**Λεξιλογικές ασκήσεις**

**1** Να γράψετε ξανά τη φράση, αντικαθιστώντας τα επίθετα με άλλα **αντίθετης** σημασίας.

Σώζονται, επίσης, σε καλή κατάσταση, τα ισχυρά τείχη της πόλης και εντός αυτών τα ερείπια πολλών σημαντικών εκκλησιών.

**2** Να δώσετε **ένα συνώνυμο** για κάθε υπογραμμισμένη λέξη.

1. Η ομορφιά είναι ένα αδιάκοπο τρόπαιο, που ακυρώνει τον θάνατο.
2. των λαμπρών αγαλμάτων
3. ο μόχθος, ο στεναγμός των ανθρώπων
4. το βασικό λιμάνι

**3** Στην τελευταία παράγραφο του **κειμένου 1** να εντοπίσετε **το αντίθετο** της κάθε λέξης: [Οι Ελληνοκύπριοι… ζωή]

**Α.θορυβώδης Β.παράνομος Γ. μακριά**

**Δ. θάνατος**

**4.** Αφού διαβάσετε το απόσπασμα, να χαρακτηρίσετε κάθε πρόταση ως **σωστή ή λάθος**:

΄΄Η ομορφιά είναι το πιο εύθραυστο πράγμα. Κι ωστόσο η ομορφιά είναι που απομένει, όταν περάσει το αίμα και ο ιδρώτας, ο μόχθος, ο στεναγμός των ανθρώπων. Η ομορφιά είναι ένα αδιάκοπο τρόπαιο, που ακυρώνει τον θάνατο.΄΄

1. **Η ομορφιά είναι ευαίσθητο πράγμα.**
2. **Η ομορφιά διατηρείται πάντα.**

**Γ. Η ομορφιά δεν είναι αιώνια, χάνεται με τον θάνατο.**

**Δ. Ο αγώνας και ο μόχθος είναι προϋπόθεση της ομορφιάς.**



